
Curcubeul din curtea școlii mele 
Activitate non-formală pentru ora de dirigenție

Motivul
În ultimii ani în mediul școlar în general, și, școlar din liceul nostru, în particular, am observat o schimbare brutală către etichetare și marginalizare, comportamente care nu de puține ori conduc la bullying atât verbal, cât și fizic, în rândul adolescenților din aceleași clase sau ani de studiu diferiți. Fie că facem referire la clasa socială, posibilitățile financiare, orientarea sexuală, nevoi speciale, concepțiile de viață, comportamentul de zi cu zi, activitățile de timp liber sau, pur și simplu (ne)implicarea în viața școlară sau a comunității, există o prăpastie care se adâncește de la o zi la alta și peste care podurile par să se construiască din ce în ce mai greu.
Pornind de la această idee/situație actuală am conceput o activitate non-formală care poate fi folosită la ora de dirigenție în scopul incluziunii de orice fel, a creșterii nivelului de toleranță și a conștientizării ideii de acceptare a diferențelor de orice natură.
Obiective
1. Să facă elevii sa conștientizeze diversitatea comunității școlare unde învață;
2. Să înțeleagă diferențele și să le respecte;
3. Să stabilească legături de prietenie cu cei din comunitatea școlară;
4. Să conștientizeze faptul că au lucruri în comun, chiar dacă sunt diferiți.

Locul desfășurării
· Curtea școlii
· Sala de clasă
Aranjarea sălii
· În semicerc, cu fața către tablă
Materiale
· Fișe de observație
· Video proiector
· Internet
Tipuri de activități
Activitatea 1 
Cu câteva zi înainte de ora propriu-zisă, elevii primesc fișe de observație unde notează tipuri de elevi pe care îi văd în curtea școlii în timpul pauzelor și pe care îi consideră diferiți de ei. 
Fișa de lucru
1. De ce i-au ales pe ei? Ce anume este diferit? Exemple.
sex	vestimentație		comportament 		grup de prieteni 	înfățișare
2. Îi cunosc dinainte, din vedere sau de la alți colegi sau prieteni? 
3. Ce părere au despre fiecare dintre ei? 
4. Ce anume le influențează această părere?
5. Ce calități cred că au? Defecte? De ce?/ Un cuvânt pozitiv și unul negativ.
6. Ar putea fi prieteni? Da/nu? De ce?

Întorși în sala de clasă, elevii fac o scurtă prezentare a persoanelor pe care le-au ales din curtea școlii. E de preferat să se aleagă un număr cuprins între 1 și 3 persoane. A se vedea, de asemenea, dacă există alegeri comune. 
Este posibil ca anumiți elevi să fie prieteni ai altor colegi de clasa, deci este de preferat să se folosească doar inițiale sau un nume pentru băieți și un nume pentru fete, de exemplu Andrei și Andreea sau pur și simplu fată și băiat. 
Profesorul încurajează o discuție cu toată clasa despre cele prezentate, legată de etichetări, stereotipuri, aparențe, comportamente. Care sunt motivele/factorii care ne fac să ne formăm anumite păreri despre cei din jurul nostru? Greșim? Credem că avem dreptate? De ce? 

Activitatea 2 
Elevii vizioneză un clip despre oameni în aparență diferiți, în esență asemănători, după care are loc o discuție pe baza celor vizionate. https://www.youtube.com/watch?v=Z9I4jWLEPzg 
Elevii pot lucra în echipe sau se poate discuta cu toată clasa. Concluziile ar trebui sa se axeze pe doua aspecte esențiale: 
1. Ce ne determină să etichetăm?
2. Ce se întâmplă când alegem să ne dăm timp și să înțelegem?
Activitatea 3
Elevii vizionează scurt-metrajul din link și au ca temă de reflecție  realizarea portretului robot al unei persoane care ar putea face asemenea etichetări, ce recomandări ar da acestei persoane si ce atitudine ar avea față de această persoană. 
Se încurajează creativitatea, elevii putând formula răspunsurile sub orice formă doresc: desen, video, joc de rol, monolog etc. https://www.youtube.com/watch?v=hNS_D-pw8y4

